COMUNICARE A COMISIEI CĂTRE PARLAMENTUL EUROPEAN, CONSILIU ȘI COMITETUL ECONOMIC ȘI SOCIAL EUROPEAN

privind strategia și planul de acțiune UE pentru gestionarea riscurilor vamale:

combaterea riscurilor, consolidarea securității lanțului de aprovizionare și facilitarea comerțului

1. Introducere

Existența unor fluxuri comerciale eficiente și sigure este esențială pentru creșterea economică și competitivitatea Uniunii Europene (UE), care este, totodată, cel mai mare bloc comercial din lume. Gestionarea eficientă a riscurilor în cadrul lanțului de aprovizionare internațional este fundamentală pentru asigurarea securității și a siguranței rezidenților UE, precum și pentru protejarea intereselor financiare și economice ale UE, ea facilitând, în același timp, comerțul legitim. Pentru buna funcționare a pieței unice și a uniunii vamale a UE, este necesar ca autoritățile vamale să combată riscurile în mod consecvent. Pentru a consolida integritatea lanțurilor internaționale de aprovizionare, trebuie îmbunătățită gestionarea riscurilor de către autoritățile vamale din UE.

După punerea deplină în aplicare a modificării privind securitatea[1], aduse Codului vamal comunitar[2] în 2011, Comisia a publicat, în ianuarie 2013, o analiză privind punerea în aplicare a politicii de gestionare a riscurilor vamale. Comunicarea[3] a identificat lacune în abordarea curentă și a propus o cale de urmat. În iunie 2013, Consiliul[4] a invitat Comisia să prezinte, în cooperare cu statele membre, „o strategie coerentă privind gestionarea riscurilor și securitatea lanțului de aprovizionare, bazată pe un plan de acțiune «pas cu pas» și pe analize aprofundate ale costurilor și beneficiilor, abordând, printre altele, aspectele juridice, procedurale și legate de tehnologia informației”.

Prezenta comunicare propune o strategie de îmbunătățire a gestionării riscurilor vamale și a siguranței lanțului de aprovizionare (denumită în continuare „strategia”) și un tabel de acțiuni prioritare (denumit în continuare „planul de acțiune”)[5], ambele figurând în anexa atașată.

2. Domeniul de aplicare al strategiei

Strategia conține mai multe obiective-cheie care se bazează pe obiectivul global de realizare a unei abordări multistratificate, de înaltă calitate, a gestionării riscurilor, care să fie deopotrivă eficace și eficientă. Ea evidențiază măsuri adecvate de reducere a riscurilor și de control, care trebuie aplicate la momentul și în locul cele mai oportune din lanțul de aprovizionare. Strategia ia în considerare caracteristicile variabile și gama largă a riscurilor care trebuie abordate, precum și responsabilitatea principală a autorităților vamale în supravegherea comerțului internațional cu mărfuri al UE. Ea ține seama de rolul celorlalte autorități competente implicate în mișcările din lanțul de aprovizionare și subliniază necesitatea complementarității. Strategia se referă totodată la contextul internațional al riscurilor și la importanța cooperării internaționale în domeniul gestionării riscurilor. În același timp, ea ține cont de importanța pe care o au pentru UE facilitarea și accelerarea comerțului, de rolul central al operatorilor economici și de necesitatea de a evita perturbarea nejustificată a proceselor din lanțul de aprovizionare și din domeniul logisticii.

3. Un plan de acțiune pentru a îmbunătăți gestionarea riscurilor

Planul de acțiune prezintă o serie de măsuri specifice pentru fiecare obiectiv. Acțiunile vizează eliminarea lacunelor identificate, pentru a realiza o consolidare progresivă a capacităților autorităților vamale ale UE și o cooperare mai sistematică cu alte agenții, operatori economici și parteneri comerciali internaționali. Planul de acțiune include activități care vizează sprijinirea sau dezvoltarea de norme și standarde internaționale, după caz.

Cea mai importantă provocare fundamentală se referă la nevoia de date de înaltă calitate privind mișcările din lanțul de aprovizionare, precum și la disponibilitatea și exploatarea corespunzătoare a acestora de către autoritățile vamale și alte autorități competente, în scopul gestionării riscurilor. Asigurarea elaborării și punerii în aplicare a unor metodologii și capacități corespunzătoare, pentru a permite și facilita colaborarea dintre autorități, va fi un element-cheie al progreselor viitoare.

4. Coerența și complementaritatea cu alte inițiative ale UE

La punerea în aplicare a strategiei și a planului de acțiune, Comisia va urmări complementaritatea și coerența cu inițiativele conexe aflate în curs, atât în domeniul vamal (de exemplu Codul Vamal al Uniunii[6], asistența administrativă reciprocă[7]), cât și în alte domenii de politică. Se va ține seama de inițiativele privind securitatea - în special în domeniul securității interne[8], al securității maritime[9], al securității transportului aerian de mărfuri (inclusiv al transportului maritim electronic și al CISE)[10] - precum și de revizuirea politicii de control al exporturilor[11]. Vor fi luate în considerare și alte inițiative relevante de politică în domeniul transporturilor, cum ar fi: directiva privind formalitățile de raportare[12], prin care se înființează ghișee unice naționale pentru raportarea și schimbul de informații navale și se corelează aceste informații cu alte sisteme naționale electronice; sistemul de schimb de date SafeSeaNet[13], care permite schimbul de informații între statele membre; și transportul electronic de mărfuri, ca parte a Cărții albe privind transporturile pentru 2011[14], care vizează eficientizarea logisticii și reducerea costurilor conexe, prin simplificarea accesului și a utilizării informațiilor în domeniul logisticii.

Vor fi, de asemenea, luate în considerare inițiative de politică relevante privind siguranța produselor[15], a animalelor, a alimentelor și a hranei pentru animale, protecția mediului, în particular FLEGT[16] și CITES[17], precum și inițiative conexe din domeniul drepturilor de proprietate intelectuală (DPI), cum ar fi planul de acțiune vamală al UE de combatere a încălcării DPI[18], planul de acțiune privind aplicarea DPI, care prevede dezvoltarea la nivelul UE a unui sistem de diligență necesară, ca mijloc de a preveni încălcările DPI la scară comercială[19], și strategia pentru protecția și punerea în aplicare a DPI în țările terțe, care vizează îmbunătățirea cooperării internaționale[20].

5. O analiză costuri-beneficii în sprijinul abordării

Comisia a comandat un studiu care să identifice și să analizeze costurile și beneficiile unor abordări alternative, pentru a sprijini punerea în aplicare a strategiei. Acesta s-a concentrat, în principal, pe soluțiile potențiale de îmbunătățire a calității, disponibilității și utilizării datelor, pentru gestionarea riscurilor asociate intrării mărfurilor în UE. Au fost evaluate următoarele opțiuni: (1) o abordare complet descentralizată, caracterizată de aplicarea tuturor măsurilor la nivel național și de o comunicare inter pares; (2) o abordare de tip „servicii partajate”, cu crearea, pe de o parte, a unei baze de date comune, care să faciliteze disponibilitatea datelor pentru statele membre, iar pe de altă parte, a unei platforme conexe care să integreze și să simplifice derularea procesului de comunicare între statele membre; și (3) o abordare de tip „servicii partajate”, cu adăugarea unei interfețe externe comune pentru transmiterea datelor de către sectorul comerțului, care să fie independentă de statul membru competent să primească datele.

Concluzia studiului a fost că crearea unei baze de date comune, care să permită un schimb de informații adecvat și în timp util, va reprezenta o contribuție esențială la asigurarea eficacității gestionării riscurilor vamale în UE. Interfața externă comună destinată operatorilor comerciali ar urma să ofere avantaje suplimentare, prin reducerea costurilor suportate de aceștia.

Comisia va examina cu atenție atât opțiunile disponibile, cât și chestiunile practice legate de punerea în aplicare, cum ar fi implicațiile la nivel de organizare și finanțare. Aceste lucrări se vor desfășura cu titlu prioritar.

6. Concluzii

Comisia va lua măsurile necesare pentru punerea în aplicare a strategiei și a planului de acțiune descrise mai sus, în special în contextul codului vamal al Uniunii și al evoluțiilor informatice asociate, și va adopta o abordare coerentă cu alte inițiative ale UE din domeniul colectării de date. Comisia atrage atenția Consiliului și Parlamentului asupra importanței punerii în aplicare a acestei strategii și a planului de acțiune. Comisia invită statele membre și alte părți interesate să contribuie la punerea lor în aplicare eficace și eficientă.

[1] Regulamentul (CE) nr. 648/05 al Consiliului.

[2] Regulamentul (CEE) nr. 2913/92 al Consiliului.

[3] COM(2012) 793 final, 8.1.2013.

[4] Concluziile Consiliului 8761/3/13, 18 iunie 2013.

[5] Acestea au fost elaborate împreună cu experți din statele membre.

[6] Regulamentul (UE) nr. 952/2013 al Consiliului, 9.10.2013.

[7] Proiect de propunere de modificare a Regulamentul (CE) nr. 515/1997 al Consiliului.

[8] COM(2010) 673 final, 22.11.2010 și monitorizarea acesteia.

[9] Concluziile Consiliului 17563/10, 7.12.2010.

[10] JOIN(2014) 9 final, 6.3.2014 și Strategia de securitate maritimă a UE, adoptată prin documentul 10915/14 al Consiliului din 24.6.2014.

[11] COM(2014) 244 final, 24.4.2014.

[12] Directiva 2010/65/UE.

[13] Directiva 2002/59/CE.

[14] COM(2011) 144 final, 28.3.2011.

[15] COM(2013) 76 final, 13.2.2013.

[16] Regulamentul (CE) nr. 2173/2005 al Consiliului, 20.12.2005.

[17] Regulamentul (CE) nr. 338/97 al Consiliului, 9.12.1996.

[18] Rezoluția 2013/C 80/01 a Consiliului, 19.3.2013.

[19] COM(2014) 392 final, 1.7.2014.

[20] COM(2014) 389 final, 1.7.2014.

Strategia UE pentru gestionarea riscurilor vamale:

combaterea riscurilor, consolidarea securității lanțului de aprovizionare și facilitarea comerțului

În activitatea lor de supraveghere a lanțului de aprovizionare și a circulației mărfurilor care traversează frontierele UE, autoritățile vamale europene trebuie să implementeze măsuri: pentru a securiza integritatea lanțului de aprovizionare în cazul circulației internaționale a mărfurilor și pentru a proteja securitatea și siguranța Uniunii și a rezidenților săi; pentru a proteja interesele financiare și economice ale Uniunii și ale statelor membre ale acesteia; pentru a facilita și a accelera comerțul legal și pentru a promova competitivitatea UE. Colaborarea cu alte autorități competente, întreprinderi și parteneri internaționali este esențială.

Confruntate cu volumul în creștere al mișcărilor comerciale și cu necesitatea supravegherii lanțului de aprovizionare, autoritățile vamale utilizează gestionarea riscurilor pentru a implementa controale eficace și eficiente, pentru a evita perturbarea nejustificată a activităților comerciale legitime și pentru a utiliza resursele în mod eficient. Prin urmare, resursele și intervențiile de control pot să definească drept prioritare domeniile care prezintă riscurile cele mai mari și mai serioase, permițând efectuarea controalelor necesare la momentul și în locul cel mai adecvat.

Piața unică și uniunea vamală ale UE, împreună cu dimensiunea transnațională a riscurilor, subliniază interdependența statelor membre și necesitatea de a aborda riscurile în mod eficient, cu consecvența și uniformitatea necesare, pe tot cuprinsul UE.

Cadrul comun al UE pentru gestionarea riscurilor vamale este bine stabilit, însă el trebuie să se adapteze și să se dezvolte în continuare, pentru a deveni mai coerent, mai eficace și mai eficient din punct de vedere al costurilor în ceea ce privește activitatea sa de supraveghere a riscurilor din lanțul de aprovizionare. Comisia și statele membre au responsabilitatea de a asigura acest lucru.

I. Principii fundamentale ale gestionării riscurilor vamale din lanțul de aprovizionare în UE

Această strategie se referă la gestionarea riscurilor și la controlul mărfurilor care intră în, ies din sau trec prin Uniune, ținându-se seama în mod corespunzător de caracteristicile lor specifice, de nivelul de risc, dar și de costurile suportate de autoritățile vamale și de societățile comerciale.

Gestionarea riscurilor circulației mărfurilor în lanțul de aprovizionare internațional necesită capacitatea de a identifica, de a evalua și de a analiza totalitatea amenințărilor și a riscurilor asociate mărfurilor și circulației acestora. Ea trebuie să ia în considerare diversitatea riscurilor la nivelul UE și la nivel național, precum și impactul și consecințele acestora, în cazul în care ele s-ar materializa, pentru a lua măsuri de controlare și de diminuare a riscurilor la momentul și în locul cel mai potrivit în lanțul de aprovizionare.

1) „Evaluare în prealabil, control când este necesar”

Cadrul comun al UE pentru gestionarea riscurilor vamale trebuie să asigure analiza de risc a mărfurilor înainte de încărcarea acestora într-o țară terță, de sosirea lor pe teritoriul UE sau de sosirea la destinația (vamală) finală, pentru a permite implementarea unor contramăsuri corespunzătoare riscului identificat – în esență „evaluare în prealabil, control când este necesar”.

Scopul este o gestionare optimă a riscurilor. De exemplu: riscul de securitate al unui dispozitiv exploziv sau amenințarea reprezentată de o boală extrem de contagioasă trebuie abordate înainte de încărcare; mărfurile interzise, mărfurile de contrabandă sau mărfurile periculoase necesită o intervenție rapidă, dar pot fi controlate la sosirea pe teritoriul UE sau la locul de descărcare; anumite riscuri, precum siguranța produselor, pot fi abordate la momentul vămuirii; riscurile financiare, cele legate de politica comercială și alte riscuri pot fi abordate fie la momentul vămuirii, fie ulterior, prin intermediul unor controale de audit. Programele privind operatorii economici autorizați și conceptul de comerciant de încredere sunt deosebit de importante în facilitarea și accelerarea circulației și a vămuirii mărfurilor comercializate între comercianți care pot fi identificați ca fiind siguri și ca prezentând un risc mai scăzut.

2) Cooperarea la nivel de agenții

Autoritățile vamale ale UE, ca principalele autorități responsabile cu supravegherea comerțului internațional al Uniunii, recunosc că gestionarea eficace a riscurilor este o chestiune care ține de mai multe agenții. Ea necesită o strânsă cooperare între autoritățile vamale la nivel internațional, între autoritățile vamale și alte autorități guvernamentale, inclusiv organisme de aplicare a legii și de securitate, și operatorii economici.

3) O abordare multistratificată și coordonată

Luând în considerare aceste nevoi și provocări, UE și statele sale membre trebuie să asigure și să se bazeze pe un sistem solid de evaluare rapidă a riscurilor legate de circulația mărfurilor. Acest lucru necesită o abordare multistratificată și coordonată, cu contribuții din partea tuturor autorităților competente și cu transmiterea în timp util de către actorii din cadrul lanțului de aprovizionare a unor date adecvate și armonizate către autoritățile vamale.

4) Utilizarea eficientă a resurselor

UE și statele sale membre trebuie să prevadă colectarea, integrarea și gestionarea informațiilor electronice provenite din surse multiple, profitând de capacitățile IT existente și de noile posibilități de creștere a eficienței.

Este esențial ca autoritățile vamale din UE să împărtășească în mod adecvat atât aceste date, cât și informațiile și rezultatele controalelor relevante din punct de vedere al riscurilor. Cu ajutorul cadrului comun, UE și statele sale membre trebuie să se asigure că informațiile respective pot fi puse la dispoziție și exploatate pe deplin în scopul gestionării riscurilor, cu respectarea dispozițiilor în vigoare privind protecția datelor.

Pentru aplicarea unui tratament coerent al riscurilor, autoritățile vamale din UE trebuie să asigure folosirea în mod adecvat a întregii game a capacităților disponibile, inclusiv a echipamentelor, alături de o evaluare continuă pentru a evita redundanța și controalele și costurile inutile.

II. Îmbunătățirea gestionării multistratificate a riscurilor vamale în UE

Pentru a îmbunătăți eficacitatea și eficiența cadrului de gestionare a riscurilor la nivelul UE, Comisia și statele membre vor coopera, pas cu pas, în vederea luării măsurilor necesare pentru obiectivele și prin mijloacele menționate mai jos:

1) Îmbunătățirea calității și a modalităților de clasificare a datelor

Pentru transmiterea în timp util către autoritățile vamale a unor date detaliate și de înaltă calitate privind circulația, în cadrul lanțului internațional de aprovizionare, a mărfurilor care trec frontierele UE.

Prin adaptarea sistemelor juridice, procedurale și IT ale UE pentru a se asigura că operatorii care dețin un rol în cadrul lanțului de aprovizionare comercială pot transmite informațiile solicitate, cum ar fi informațiile prealabile privind încărcătura, în mod armonizat, luând în considerare standardele internaționale, fără costuri nejustificate pentru modelele de afaceri sau pentru autoritățile vamale.

2) Asigurarea disponibilității datelor privind lanțul de aprovizionare și a schimbului de informații relevante din punct de vedere al riscurilor între autoritățile vamale

Pentru a permite autorităților vamale din statele membre să analizeze și să diminueze riscurile, dacă este cazul, și pentru a asigura un tratament echivalent al operatorilor economici.

Prin instituirea unor mecanisme juridice, procedurale și de IT adecvate pentru a sprijini disponibilitatea datelor necesare, comunicarea și partajarea informațiilor necesare, relevante din punctul de vedere al riscurilor, inclusiv a rezultatelor controalelor, între autoritățile vamale din UE pe parcursul întregului proces de control vamal.

3) Implementarea unor măsuri de controlare și de diminuare a riscurilor, dacă este necesar

Pentru a se asigura că măsurile de diminuare și de controlare a riscurilor sunt utilizate în mod constant pentru a răspunde în mod adecvat riscurilor identificate la nivelul UE și la nivel național, maximizând în același timp eficiența în ceea ce privește utilizarea resurselor și fluiditatea lanțului de aprovizionare;

Prin implementarea unor metodologii și a unor proceduri care să permită efectuarea de controale bazate pe risc la momentul și în locul cel mai adecvat din cadrul lanțului de aprovizionare, împărtășirea rezultatelor între autoritățile vamale și evitarea controalelor inutile sau suprapuse.

PRIN identificarea locului și a momentului în care sunt necesare controalele și măsurile de diminuare a riscurilor, pentru a aborda riscurile în mod optim și pentru a ține seama de constrângerile lanțului logistic.

4) Întărirea capacităților

Pentru a garanta echivalența implementării eficace a cadrului comun al UE pentru gestionarea riscurilor vamale la nivelul tuturor statelor membre și pentru a spori capacitatea de reacție la riscurile recent identificate.

Prin identificarea și abordarea variațiilor inadecvate ale implementării la nivelul statelor membre, inclusiv, atunci când este cazul, prin acordarea de sprijin la nivelul UE pentru soluționarea deficiențelor identificate.

Prin analizarea și identificarea continuă a eventualelor capacități suplimentare la nivelul UE și al statelor membre, care ar putea fi necesare pentru a sprijini o gestionare mai eficace și mai eficientă a riscurilor.

Prin consolidarea în continuare a coordonării și a cooperării între autoritățile vamale din UE.

Prin dezvoltarea în continuare și evaluarea continuă a criteriilor și a standardelor de risc comune la nivelul UE, pentru întreaga gamă de riscuri, și prin asigurarea implementării armonizate a acestora.

Prin monitorizarea și evaluarea sistematică a implementării gestionării riscurilor în UE la nivelul tuturor statelor membre și pentru a măsura performanța în raport cu rezultatele preconizate.

5) Promovarea cooperării între agenții și a schimbului de informații dintre autoritățile vamale și alte autorități de la nivelul statelor membre și de la nivelul UE

Pentru asigurarea faptului că riscurile sunt identificate și abordate în mod eficace de către autoritățile competente la momentul și în locul cel mai adecvat din cadrul lanțului de aprovizionare și cu un grad minim de perturbare a circulației mărfurilor.

Prin dezvoltarea în continuare a acordurilor de cooperare între autoritățile vamale și alte autorități competente, inclusiv alte agenții de aplicare a legii și de securitate, cu scopul de a asigura complementaritatea rolurilor de gestionare a riscurilor în cadrul lanțului de aprovizionare, prin promovarea dezvoltării unor criterii de risc comune , dacă este cazul, și prin îmbunătățirea accesibilității și a schimbului de informații cu privire la riscuri.

Prin promovarea și obținerea unei recunoașteri pe scară mai largă a programului UE privind operatorii economici autorizați de către autoritățile/organele de reglementare din afara sistemului vamal.

6) Consolidarea cooperării cu agenții comerciali

Pentru o concentrare mai adecvată asupra riscurilor, facilitând în același timp lanțurile de aprovizionare și accelerând comerțul.

Prin urmărirea stabilirii unor parteneriate cu agenți economici legitimi, actori din cadrul lanțului de aprovizionare și furnizori de servicii logistice, în special:

- pentru a îmbunătăți cunoștințele și vizibilitatea cu privire la lanțurile internaționale de aprovizionare, în special în cadrul inițiativei „e-Freight”;

- pentru a detecta noi tendințe de comerț ilicit care traversează granițele UE și amenințările la adresa lanțului de aprovizionare;

- pentru a promova reutilizarea datelor vamale furnizate electronic de către operatorii economici în vederea raționalizării procedurilor vamale, reducând astfel costurile și sporind eficiența;

- pentru a promova și a consolida programul UE privind operatorii economici autorizați și pentru a facilita în continuare comerțul legitim.

7) Exploatarea potențialului cooperării vamale internaționale

Pentru o mai bună identificare a riscurilor și pentru o diminuare a riscurilor și o reducere a costurilor mai eficace pentru operatori și autorități.

Prin participarea activă la stabilirea de standarde globale în cadrul forurilor multilaterale.

Prin implementarea sau promovarea elaborării de norme și de standarde internaționale prin inițiative multilaterale și bilaterale cu parteneri comerciali, inclusiv schimburi de informații vamale și modalități de fluidificare a căilor comerciale.

Prin continuarea promovării recunoașterii programului UE privind operatorii economici autorizați de către partenerii comerciali internaționali și a recunoașterii reciproce a programelor și a controalelor privind comercianții de încredere, după caz.

PLAN DE ACȚIUNE

Obiectivul nr. 1: Îmbunătățirea calității și a modalităților de clasificare a datelor, pentru o gestionare eficace a riscurilor

Acțiune || Descrierea acțiunii || Calendar orientativ || Actorii responsabili || Rezultate

1.1. Exercitarea competențelor acordate de Codul vamal al Uniunii (CVU) în vederea adoptării de acte ale Comisiei (COM) || Pentru mărfuri intrate pe teritoriul vamal al Uniunii: — încheierea analizei necesare pentru îmbunătățirea datelor aferente declarației sumare de intrare (ENS), ținând seama de diferitele modele de afaceri, de rezultatele acțiunilor pilot privind securitatea transportului aerian de marfă, precum și de evaluarea sistemului de control al importurilor (ICS)[1]. — propunerea unei soluții armonizate pentru colectarea și integrarea datelor ENS provenite din surse comerciale, bazată pe o analiză a costurilor și a beneficiilor și a problemelor de implementare asociate (inclusiv aspectele organizaționale, tehnice și financiare). || 2014 - 2015 || Comisia (COM) || ― Studiu de implementare — Adoptarea de acte COM

1.2. Dezvoltarea și implementarea unor soluții IT adecvate || — Ajustarea și dezvoltarea în continuare a sistemelor IT necesare pentru transmiterea datelor ENS de către operatorii economici, precum și pentru colectarea și integrarea acestora în scopurile autorităților vamale. — Dezvoltarea unui acces IT al administrațiilor vamale la sistemele operatorilor economici din domeniul securității aviației || 2016 – 2020[2] || COM, statele membre (SM), operatorii economici (OE) || Sisteme IT adaptate și dezvoltate în continuare la nivelul SM și la nivelul UE

Obiectivul nr. 2: Asigurarea disponibilității datelor privind lanțul de aprovizionare, împărtășirea informațiilor relevante din punct de vedere al riscurilor și a rezultatelor controalelor între autoritățile vamale, pentru a analiza și a diminua riscurile și pentru a asigura un tratament echivalent al operatorilor economici

Acțiune || Descrierea acțiunii || Calendar orientativ || Actorii responsabili || Rezultate

2.1. Propunerea de soluții și exercitarea competențelor acordate de CVU în vederea adoptării de acte COM || — Pe baza analizei costurilor și a beneficiilor, precum și a problemelor de implementare asociate (inclusiv aspectele organizaționale, tehnice și financiare), propunerea de soluții armonizate pentru mărfurile: a) intrate pe teritoriul vamal al Uniunii, b) plasate sub regim vamal la intrarea lor pe teritoriul vamal al Uniunii, c) exportate și ieșite în afara teritoriului vamal al Uniunii. || 2014 - 2015 2015 – 2016 2016 – 2017 || COM || ― Studii de implementare — Adoptarea de acte COM, dacă este cazul — Orientări comune pentru autoritățile vamale

2.2. Dezvoltarea și implementarea unor soluții IT adecvate || Adaptarea și dezvoltarea în continuare a sistemelor IT necesare pentru punerea la dispoziție și schimbul între autoritățile vamale a datelor privind lanțul de aprovizionare, precum și pentru punerea la dispoziție și schimbul de informații relevante privind riscurile, inclusiv rezultatele controalelor, între autoritățile vamale din UE. || 2016 – 2020[3] || COM, SM || Dezvoltarea în continuare a sistemelor IT: — sisteme naționale de gestionare a riscurilor în domeniul vamal — ICS, noul sistem computerizat de tranzit (NCTS) și sistemul de gestionare a riscurilor în domeniul vamal (CRMS)

2.3. Propunerea de soluții pentru trasabilitatea circulației mărfurilor pe parcursul diferitelor etape ale controlului vamal || — Analiza opțiunilor pentru trasabilitatea circulației mărfurilor prin diferite etape ale supravegherii vamale, de la intrarea acestora pe teritoriul vamal al Uniunii până la vămuirea finală a acestora, ținând seama de inițiativele în desfășurare, cum ar fi e-Manifest, e-Freight și/sau prin ajustarea sistemelor existente de tranzacții vamale — Prezentarea abordării adecvate, luând în considerare aspectele relevante (IT, juridice sau procedurale) || 2015-2020 || COM || — Raport de analiză cu identificarea opțiunii (opțiunilor) — Implementarea de soluții care să permită trasabilitatea

Obiectivul nr. 3: Implementarea conceptului „Evaluare în prealabil, control când este necesar” pentru a răspunde în mod adecvat riscurilor identificate la nivelul UE și la nivel național, maximizând în același timp eficiența în ceea ce privește utilizarea resurselor și fluiditatea lanțului de aprovizionare

Acțiune || Descrierea acțiunii || Calendar orientativ || Actorii responsabili || Rezultate

3.1. Elaborarea de metodologii pentru implementarea conceputului „Evaluare în prealabil, control când este necesar” || Propunerea unei metodologii pentru a determina locul și momentul cel mai potrivit pentru aplicarea controalelor vamale și a măsurilor de diminuare a riscurilor, pe baza tipului/nivelului de risc și a constrângerilor legate de controale și de lanțul de aprovizionare (disponibilitatea informațiilor, documentație și posibilități de control). || 2014-2016 || COM || Document privind conceptul

3.2. Efectuarea unui studiu de „validitate a conceptului” în principalele domenii de politică și propunerea de soluții adecvate || — Identificarea principalelor domenii politice și luarea de măsuri operaționale pentru testarea soluțiilor, de exemplu prin acțiuni în cadrul domeniilor de control prioritar (PCA), în cooperare cu părțile interesate relevante — COM va propune clauze de control vamal pentru alte reglementări decât cele vamale în domeniile politice testate, acolo unde este cazul și luând în considerare rezultatele studiilor de „validitate a conceptului” || 2015-2016 || COM || ― Validitatea conceptului — Propunere COM privind clauze de control vamal actualizate pentru alte reglementări decât cele vamale, acolo unde este cazul

Obiectivul nr. 4: Consolidarea capacităților pentru a asigura echivalența implementării eficace a cadrului comun de gestionare a riscurilor (CRMF) și pentru a spori gradul de receptivitate față de noile riscuri identificate

Acțiune || Descrierea acțiunii || Calendar orientativ || Actorii responsabili || Rezultate

4.1. Identificarea și remedierea punctelor slabe și a variațiilor inadecvate ale implementării CRMF, dacă este cazul prin sprijin la nivelul UE || — Analizarea, determinarea și propunerea de soluții adecvate (inclusiv IT), dacă este cazul prin sprijin la nivelul UE: a) pentru a aborda variațiile inadecvate ale implementării criteriilor și standardelor comune privind riscurile, b) pentru cerințele tehnice și funcționale necesare ale sistemelor de gestionare a riscurilor ale statelor membre, c) pentru cerințele referitoare la competențele profesionale în materie de identificare și de analiză a riscurilor. || 2014 - 2020 || COM, SM || — Raport de analiză. — La nivelul statelor membre și/sau la nivelul UE, dezvoltarea în continuare de capacități IT și de alte capacități relevante de gestionare a riscurilor (de exemplu, programe de formare)

4.2. Dezvoltarea de eventuale capacități suplimentare și consolidarea cooperării și a coordonării dintre autoritățile vamale || — Pe baza cerințelor strategice, identificarea capacităților de gestionare a riscurilor care ar trebui dezvoltate în continuare atât la nivelul SM, cât și la nivelul UE (ținând seama de avantajele depozitelor de date UE sau ale alternativelor la acestea, precum și de rezultatele proiectelor de cercetare relevante finanțate de UE). — Identificarea, în legătură cu acțiunea 2.1 și prin analize suplimentare, a unor modalități de consolidare în continuare a cooperării proactive dintre statele membre pentru: a) sprijinirea gestionării eficiente și eficace a riscurilor din lanțul de aprovizionare, b) asigurarea alocării și efectuării controalelor la locul cel mai potrivit din lanțul de aprovizionare, împărtășirea rezultatelor între autoritățile vamale și evitarea lacunelor sau a controalelor inutile, c) sporirea complementarității între controalele bazate pe riscuri vamale și investigațiile vamale, printre altele prin definirea guvernanței adecvate pentru a se asigura că dezvoltarea și administrarea sistemelor IT existente și viitoare sunt distribuite în mod formal între serviciile COM relevante în conformitate cu normele de protecție a datelor. — Facilitarea analizei și a evaluării abordărilor posibile, inclusiv eventuala creare a unei structuri flexibile și a unor soluții pentru o mai bună evaluare a riscurilor în timp real, prin inițiative pilot comune între statele membre care doresc acest lucru — Prezentarea și implementarea de soluții adecvate (inclusiv IT) pentru dezvoltarea capacităților suplimentare de gestionare a riscurilor, necesare la nivelul statelor membre și la nivelul UE (având în vedere, de asemenea, soluțiile propuse de proiectele de cercetare finanțate de UE), inclusiv sporirea cooperării și a coordonării între autoritățile vamale || 2014 - 2020 || COM, SM || — Raport de analiză și/sau evaluarea rezultatelor acțiunii (acțiunilor) pilot — La nivelul statelor membre, dezvoltarea în continuare de capacități IT și de alte capacități relevante pentru gestionarea riscurilor — La nivelul UE, dezvoltarea în continuare a capacităților IT necesare pentru gestionarea riscurilor (de exemplu, îmbunătățirea CRMS), sau dezvoltarea altor capacități relevante

4.3. Efectuarea în continuare, la nivel național și la nivelul UE, a unor evaluări ale amenințărilor și riscurilor vamale pentru întreaga gamă de amenințări și de riscuri || — asigurarea, la nivelul SM și la nivelul UE, ținând seama de instrumentele, de procedurile și de metodologiile existente: a) a faptului că sunt stabilite evaluări ale amenințărilor și riscurilor vamale pentru întreaga gamă de riscuri și că acestea sunt împărtășite între SM și SM și COM b) a integrării acestor evaluări în gestionarea riscurilor vamale, inclusiv în criteriile și standardele comune privind riscurile, acolo unde este cazul || Începând cu anul 2015 || COM, SM || — Efectuarea de evaluări ale amenințărilor și riscurilor vamale la nivelul SM și la nivelul UE

4.4. Dezvoltarea în continuare a criteriilor și a standardelor comune privind riscurile (CRC) la nivelul UE pentru întreaga gamă de riscuri, în cooperare cu serviciile competente || — Dezvoltarea în continuare și implementarea CRC pentru întreaga gamă de riscuri, dacă este necesar împreună cu serviciile competente, luând în considerare prioritățile și inițiativele identificate. || Începând cu anul 2014 || COM || — Acte COM în cadrul actual al Codului vamal comunitar și al Codului vamal al Uniunii de stabilire a CRC, — CRC implementate prin acțiuni de control prioritare

4.5. Monitorizarea, evaluarea și îmbunătățirea sistematică a implementării gestionării riscurilor în UE de către SM și măsurarea performanțelor CRMF || — Monitorizarea și evaluarea sistematică a măsurilor UE de gestionare a riscurilor, pentru a asigura o aplicare armonizată, eficace și eficientă — Continuarea evaluării și a îmbunătățirii eficacității și eficienței CRC existente prin intermediul unor rapoarte anuale de evaluare ale COM și prin urmărirea subsecventă a acestora — Îmbunătățirea în continuare a metodelor și a procedurilor de monitorizare, de evaluare și de examinare la nivelul UE a eficacității CRC, dacă este necesar în cooperare cu serviciile competente, și identificarea informațiilor care trebuie colectate și puse la dispoziția COM de către SM || Începând cu anul 2014 || COM, SM || Implementarea măsurării performanței CRMF: ― Rapoarte anuale de evaluare COM — Recomandări din raportul privind domeniile de control prioritar

Obiectivul nr. 5: Promovarea cooperării între agenții și a schimbului de informații dintre autoritățile vamale și alte autorități la nivelul SM și la nivelul UE, pentru a asigura o gestionare eficace a riscurilor

Acțiune || Descrierea acțiunii || Calendar orientativ || Actorii responsabili || Rezultate

5.1. Elaborarea de noi modalități de cooperare transsectorială, îmbunătățirea accesibilității și a schimbului de informații (privind riscurile), precum și implicarea autorităților vamale în evaluarea riscurilor și a amenințărilor || — În domeniile de politică relevante, explorarea modalităților de consolidare în continuare a: a) accesibilității, schimbului și integrării în timp util a informațiilor (privind riscurile) pentru gestionarea riscurilor privind lanțurile de aprovizionare, inclusiv în situații de criză; b) acordurilor de cooperare pentru a asigura complementaritatea între controalele bazate pe riscuri vamale și controalele efectuate de alte autorități competente; c) accesului la evaluările amenințărilor și riscurilor de către autoritățile vamale la nivelul SM și la nivelul UE pentru gestionarea riscurilor vamale — Propunerea de soluții posibile la nivelul SM și la nivelul UE, ținând seama de repartizarea competențelor între diferitele autorități din cadrul fiecărui stat membru, în special în domeniul aplicării legii și al inițiativelor conexe, cum ar fi e-Freight și CISE || 2015-2020 || COM, SM || — Îmbunătățirea accesibilității și a împărtășirii sistematice a informațiilor (privind riscurile) — Acte de punere în aplicare COM în cadrul propunerii de regulament al Consiliului privind controalele oficiale [COM (2013) 265] — Acces adecvat al autorităților vamale la evaluarea riscurilor și a amenințărilor

5.2. Consolidarea programului UE privind operatorii economici autorizați prin recunoașterea și promovarea pe scară mai largă de către alte autorități || — Identificarea domeniilor prioritare în cooperare cu alte autorități competente, ținând seama de inițiativele în curs — Analizarea cerințelor în raport cu alte programe de parteneriat sau regimuri de control promovate de alte autorități, cu scopul de a identifica: a) complementarități și sinergii dintre programul privind operatorii economici autorizați și alte programe; b) măsuri necesare pentru a integra statutul de operator economic autorizat în cadrul regimurilor de control ale altor autorități competente; c) criterii de conformitate dezvoltate de alte autorități, care ar trebui să se reflecte în programul privind operatorii economici autorizați. — COM va propune soluții adecvate, în cazurile în care acest lucru este necesar și posibil || 2014-2020 || COM || — Studii de fezabilitate, urmate de propuneri, dacă este cazul

5.3. Promovarea utilizării de bune practici și de metode de cooperare între administrațiile vamale și alte autorități naționale || — Inițierea de către SM, cu sprijinul COM, a schimbului de bune practici și de metode de cooperare || 2014-2020 || SM, COM || Studiu/raport cu recomandări

Obiectivul nr. 6: Intensificarea cooperării suplimentare cu sectorul comercial prin parteneriate cu operatorii economici și cu prestatorii de servicii logistice pentru o concentrare mai adecvată asupra riscurilor și pentru accelerarea vămuirii comerțului legitim

Acțiuni || Descrierea acțiunii || Calendar orientativ || Actorii responsabili || Rezultate

6.1. Consolidarea și promovarea în continuare a programului privind operatorii economici autorizați, prin abordarea oricăror deficiențe identificate și prin oferirea de avantaje suplimentare || — Împreună cu părțile interesate relevante, dezvoltarea în continuare de analize sistematice și abordarea deficiențelor relevante ale implementării programului privind operatorii economici autorizați, pentru a se asigura robustețea continuă a programului — Identificarea unor avantaje suplimentare ale programului privind operatorii economici autorizați în cadrul proceselor vamale și propunerea de măsuri adecvate, luând în considerare aspectele juridice și procedurale || 2014-2020 || COM || — Adoptarea de acte COM în cadrul CVU, dacă este cazul — Actualizarea orientărilor comune ale programului privind operatorii economici autorizați

6.2 Îmbunătățirea cunoștințelor privind lanțurile de aprovizionare, creșterea sensibilizării în sectorul comerțului și exploatarea datelor valoroase disponibile pentru sectorul comerțului || — Prezentarea și implementarea de soluții adecvate pentru îmbunătățirea gestionării riscurilor vamale, sporind vizibilitatea lanțului de aprovizionare prin: (a) explorarea, în cadrul inițiativei e-Freight, a celor mai bune modalități de utilizare a rezultatele proiectelor de cercetare relevante (de exemplu, proiectele PC7 Cassandra și CORE), precum și prin finalizarea proiectului pilot „ENS-Container Status Message (CSM)”; (b) explorarea celor mai bune modalități de utilizare a bazelor de date comerciale. — Întreprinderea unor acțiuni de informare și de sensibilizare destinate sectorului comerțului, la nivelul SM și la nivelul UE, pentru obținerea unor standarde consecvente în ceea ce privește calitatea datelor vamale și pentru o mai bună înțelegere a tendințelor, a amenințărilor și a vulnerabilităților lanțului de aprovizionare || 2014-2020 || COM, SM || — Colectarea și exploatarea CSM în scopuri de gestionare a riscurilor — Raport de analiză referitor la proiectele de cercetare și la bazele de date comerciale — La nivelul SM și la nivelul UE, campanii de informare și de sensibilizare destinate sectorului comerțului

6.3. Promovarea gestionării conformității de către administrațiile vamale în strânsă cooperare cu sectorul comerțului || — Identificarea celor mai bune practici prin compararea programelor naționale și explorarea posibilităților de stabilire a unei abordări armonizate a segmentării clienților, ca element al conceptului general care completează programul privind operatorii economici autorizați || 2014-2020 || COM || — Identificarea de bune practici și analiză de fezabilitate

6.4. Promovarea reutilizării datelor vamale furnizate electronic de către operatorii economici în vederea raționalizării procedurilor vamale || — Identificarea, în cooperare cu sectorul comerțului, a formalităților vamale, a proceselor și a domeniilor în care reutilizarea datelor solicitate de legislația vamală a UE va spori eficiența operatorilor economici și a administrațiilor vamale || 2014-2020 || COM, SM || — Analiză de fezabilitate

Obiectivul nr. 7: Exploatarea potențialului cooperării vamale internaționale pentru a îmbunătăți gestionarea riscurilor din lanțul de aprovizionare

Acțiuni || Descrierea acțiunii || Calendar || Actorii responsabili || Rezultate

7.1. Dezvoltarea cooperării internaționale prin inițiative multilaterale și bilaterale || — În funcție de diferiții parteneri comerciali, stabilirea unor modele de cooperare operațională, inclusiv recunoașterea reciprocă a programelor privind operatorii economici autorizați, căile comerciale fluide de încredere și cerințele privind schimburile de informații — Ținând seama de evoluțiile care au loc la nivel mondial, definirea unor standarde UE pentru schimbul de informații privind: a) datele referitoare la recunoașterea reciprocă a programelor privind operatorii economici autorizați b) datele provenind din sistemele de tranzacții vamale c) informațiile relevante privind riscurile — Dezvoltarea în continuare a cooperării bilaterale cu țările terțe, inclusiv prin acțiuni pilot, compararea și testarea tehnologiilor de securitate a lanțului de aprovizionare ― COM va propune soluții adecvate || 2014-2020 || COM, Consiliu și PE || — Elaborarea unor modele de cooperare internațională — Standarde UE pentru schimbul de informații vamale cu țările terțe — Dispoziții corespunzătoare în acordurile de cooperare vamală internațională — Rapoarte în cadrul proiectului de cercetare privind securitatea lanțului de aprovizionare CORE (PC 7)

7.2 Implementarea de soluții IT rentabile și adecvate care să permită cooperarea internațională || Implementarea soluțiilor IT rentabile necesare care să permită cooperarea internațională pentru a sprijini autoritățile vamale din UE în identificarea riscurilor (adică schimbul datelor referitoare la recunoașterea reciprocă a programelor privind operatorii economici autorizați, al informațiilor provenite din sistemele de operațiuni vamale și al informațiilor relevante privind riscurile) || 2014-2020 || COM, SM || În prezent sunt dezvoltate capacități IT la nivelul SM și/sau la nivelul UE

7.3. Asigurarea faptului că UE și statele sale membre joacă un rol activ în dezvoltarea de standarde globale în cadrul forurilor multilaterale relevante || Asigurarea în continuare a unei contribuții proactive a UE la stabilirea standardelor internaționale și asigurarea respectării și implementării normelor și standardelor internaționale, precum cele elaborate de către OMV, OMI, OACI, UPU și CEE-ONU || 2014-2020 || COM, SM || Dezvoltarea de standarde internaționale cu o contribuție proactivă din partea UE

[1] COM(2012) 793, 8.1.2013.

[2] Calendarele vor fi ajustate în cadrul Deciziei de punere în aplicare a Comisiei de stabilire a programului de lucru pentru Codul vamal al Uniunii (2014/255/UE, 29.4.2014)

[3] Calendarele vor fi ajustate în cadrul Deciziei de punere în aplicare a Comisiei de stabilire a programului de lucru pentru Codul vamal al Uniunii (2014/255/UE, 29.4.2014)